Category:Červenák Ďuro

Som Stredoslovák ako repa, a to už od roku 1974, kedy som sa ráčil narodiť. Väčšinu života som prežil v Banskej Štiavnici, odľahlom baníckom mestečku pod horou Sitno uprostred stredoslovenských vrchov. Stále sa tam cítim byť doma, hoci momentálne žijem v Košiciach, kde je tiež fajn, a filmy sú tu uvádzané v slovenských premiérach ;-). Profesný životopis? Zmaturoval som na gymnáziu, na vysokú školu ma nevzali (bytostný odpor k učeniu a chronická lenivosť), potom som prešiel všemožnými nemožnými zamestnaniami typu trhač lístkov v kine, vrátnik, nočný strážnik, sociálny prípad (to síce nie je zamestnanie, ale tiež som si to vyskúšal)... Potom som niekoľko rokov pracoval v banskoštiavnickom kultúrnom stredisku, kde som okrem iných povinností (súvisiacich hlavne s prácou na počítači) bol aj vedúcim kina. V súčasnosti som na voľnej nohe, čo v praxi znamená asi toto: skoro ráno okolo 10.00 vstanem, dám si raňajky, sadnem za počítač a píšem (filmové články alebo beletriu), až kým mi z toho neduní hlava, čo sa stáva niekedy už poobede, niekedy aj okolo 2.00 v noci. Dovolenky si brať nemusím, spravím si voľno kedy chcem (takmer). Ale znamená to aj to, že niekedy píšem nonstop celý víkend. Každopádne je to presne to, po čom som celý život túžil. Ak to niekoho zaujíma, tak áno, písaním sa uživím. Čo mám rád? Okrem svojej rodiny (pod tento pojem zahaňam okrem manželky Zory, oca, sestry, brata a ďalších príbuzných aj úzky okruh dobrých priateľov) a okrem filmov, kníh a comicsov (o čom viac píšem v iných rubrikách) viem najviac oceniť kľud spojený s dobrými energetickými prúdmi, čo mi umožňuje tvoriť. Z bežných smrteľníckych potešení neodolám čapovanému pivku, dobrej whisky a nezdravým jedlám (nie hamburgerovým nezmyslom, ale slaninke a klobáske, najlepšie s cibuľou). Ukrutne ma baví varenie. Čo nemám rád? Keď zapnem rádio a práve tam končí pesnička, ktorá sa mi páči. A nedoplatky za poistenie, tie v poslednej dobe vážne neznášam ;-).